A Bizottság 2326/79/EGK rendelete
(1979. október 23.)
az intervenciós hivatalok birtokában lévő kicsontozott marhahús rendszeres pályázati eljárások útján történő értékesítéséről és a 79/75/EGK rendelet hatályon kívül helyezéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb a 425/77/EGK rendelettel [1] módosított, a marha- és borjúhús piacának közös szervezéséről szóló, 1968. június 27-i 805/68/EGK tanácsi rendeletre [2] és különösen annak 7. cikke (3) bekezdésére,
mivel a marha- és borjúhús tekintetében a folyamatos beavatkozás lehetősége jelentős készletek létrehozásához vezetne, mivel a vásárolt intervenciós készletek egy részét kicsontozott marhahús formájában tárolták annak érdekében, hogy a legutóbb az 1763/79/EGK rendelettel [3] módosított 2226/78/EGK bizottsági rendelettel [4] összhangban fejlesszék az intervenciós rendszert;
mivel a tárolásból történő kivonás tekintetében a 429/77/EGK rendelettel [5] módosított 98/69/EGK rendelet [6] 1. cikke (1) bekezdésének c) pontjában megállapított feltételek teljesültek;
mivel a 2173/79/EGK bizottsági rendelettel [7] összhangban lehetőség van a pályázati rendszer alkalmazására; mivel szükségesnek tűnik egy olyan rendszert bevezetni, amely lehetővé teszi a tárolt hús rendszeres értékesítését;
mivel az e rendeletben előírt intézkedések összhangban vannak a Marha- és Borjúhúspiaci Irányítóbizottság véleményével,
ELFOGADTA EZT A RENDELETET:
1. cikk
Az intervenciós hivatalok birtokában lévő és a közösségi rendeletek rendelkezéseivel összhangban kicsontozott marha- és borjúhúst értékesítik.
Az értékesítés rendszeres pályázati felhívások útján történik.
A 2173/79/EGK rendelet rendelkezéseit és különösen annak 6. és 12. cikkét kell alkalmazni az e határozat rendelkezéseire is figyelemmel.
2. cikk
(1) A rendszeres pályázati felhívásokról kiadott általános hirdetményt legkésőbb a (2) bekezdésben említett, első önálló pályázati felhívás kihirdetésének napján kell közzétenni.
(2) A 2173/79/EGK rendelet 6. és 7. cikkével összhangban az intervenciós hivatalok a rendszeres pályázati felhívások keretében önálló pályázati felhívások meghirdetésére kötelesek.
(3) Amikor az egyes önálló pályázati felhívásokhoz rögzítik a legalacsonyabb eladási árat, figyelembe kell venni a marha- és borjúhús piacon uralkodó helyzetet, valamint az intervenciós hivatalok felvásárlásait, illetve értékesítéseit.
(4) Az intervenciós hivatalok elsőként a legrégebben tárolt húst értékesítik. Nem kerülhet sor olyan hús értékesítésére, amit az önálló pályázati felhívás hirdetményében feltüntetett határidő után vettek át.
3. cikk
A 79/75/EGK bizottsági rendelet [8] hatályát veszti.
4. cikk
Ez a rendelet 1979. november 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1979. október 23-án.